L 191/14
HR
Službeni list Europske unije
28.7.2023.
(77)
Vađenje i obrada prirodnih mineralnih resursa te trgovanje njima ključni su za osiguranje sirovina potrebnih za proizvodnju baterija.
Izrađivači baterija, neovisno o njihovu položaju ili utjecaju u odnosu na dobavljače i o njihovoj zemljopisnoj lokaciji, mogli bi nenamjerno doprinositi štetnim učincima u lancu opskrbe mineralima.
Za neke sirovine više od polovine globalne proizvodnje otpada na primjene povezane s baterijama.
Na primjer, više od 50 % globalne potražnje za kobaltom i više od 60 % litija u svijetu upotrebljava se u proizvodnji baterija.
Otprilike 8 % globalne proizvodnje prirodnog grafita i 6 % globalne proizvodnje nikla otpada na izradu baterija.
(78)
Sirovine koje se upotrebljavaju u izradi baterija potječu iz svega nekoliko zemalja te, u nekim slučajevima, niski standardi upravljanja u tim zemljama mogu pogoršati okolišne i društvene probleme.
Rudarenje i rafiniranje kobalta i nikla povezani su s brojnim društvenim i okolišnim problemima.
Iako su učinci prirodnog grafita na društvo i okoliš manje ozbiljni, rudarenje prirodnog grafita može imati ozbiljne učinke na zdravlje i okoliš jer se uglavnom provodi u okviru obrtničkih i manjih postupaka i većinom u neformalnim okružjima.
Time, zajedno s izostankom redovito ažuriranih planova zatvaranja rudnika i izostankom sanacije, može doći do uništenja ekosustava i tla.
Očekivanim povećanjem uporabe litija u izradi baterija vjerojatno će se dodatno opteretiti postupci vađenja i rafiniranja.
Stoga je primjereno da se litij uključi u područje primjene obveza dužne pažnje u pogledu baterija.
Očekivano veliko povećanje u potražnji za baterijama u Uniji ne bi smjelo doprinijeti povećanju takvih rizika za okoliš i društvo.
(79)
Neke od sirovina koje se upotrebljavaju u izradi baterija, kao što su kobalt, litij i prirodni grafit, za Uniju se smatraju kritičnim sirovinama, kako je Komisija navela u svojoj Komunikaciji od 3. rujna 2020.
naslovljenoj „Pouzdanost opskrbe kritičnim sirovinama: put prema većoj sigurnosti i održivosti”, te je za odgovarajuće funkcioniranje baterijskog ekosustava Unije potrebna njihova održiva nabava.
(80)
Već se provodi niz dobrovoljnih mjera aktera u lancu opskrbe baterijama kako bi se potaknulo pridržavanje prakse u pogledu održive nabave, uključujući Inicijativu za osiguravanje odgovornog rudarenja, Inicijativu za održivu nabavu minerala i Okvir za odgovornu procjenu u industriji kobalta.
Međutim, nije sigurno da će se dobrovoljnim mjerama za uspostavljanje programâ dužne pažnje osigurati da se svi gospodarski subjekti koji stavljaju baterije na tržište Unije pridržavaju istog skupa minimalnih pravila.
(81)
U Uniji su opći zahtjevi po pitanju dužne pažnje u odnosu na određene minerale i metale uvedeni Uredbom (EU) 2017/821 Europskog parlamenta i Vijeća (23).
Međutim, ta se uredba ne odnosi na minerale ni materijale koji se upotrebljavaju u proizvodnji baterija.
(82)
Stoga bi, s obzirom na očekivani eksponencijalni porast potražnje za baterijama u Uniji, gospodarski subjekt koji stavlja bateriju na tržište Unije trebao uvesti politiku dužne pažnje u pogledu baterija.
Slijedom toga, u ovoj bi Uredbi trebalo utvrditi zahtjeve kako bi se obuhvatili rizici za društvo i okoliš povezani s vađenjem i obradom određenih sirovina i sekundarnih sirovina koje se upotrebljavaju za izradu baterija te trgovanjem njima.
Takva politika trebala bi obuhvaćati sve subjekte u lancu opskrbe, te njihova društva kćeri i podizvođače, koji se bave vađenjem i obradom određenih sirovina i sekundarnih sirovina te trgovanjem njima.
(83)
Pri uvođenju politike dužne pažnje u pogledu baterija na temelju rizika, gospodarski subjekt trebao bi je temeljiti na međunarodno priznatim normama i načelima u pogledu dužne pažnje, kao što su oni iz vodećih načela Ujedinjenih naroda o poslovanju i ljudskim pravima, Deset načela Globalnog sporazuma Ujedinjenih naroda, Smjernica za procjenu društvenog životnog vijeka proizvoda programa Ujedinjenih naroda za okoliš (UNEP), Trostrane deklaracije Međunarodne organizacije rada (MOR) o načelima za multinacionalna poduzeća i socijalnu politiku, Smjernica Organizacije za gospodarsku suradnju i razvoj (OECD) za multinacionalna poduzeća i Smjer­ nica OECD-a o postupanju s dužnom pažnjom za odgovorno poslovno ponašanje.
Te norme i načela, koje bi svaki gospodarski subjekt trebao prilagoditi svojem posebnom kontekstu i okolnostima, odraz su zajedničkog razumijevanja među vladama i dionicima.
Kad je riječ o vađenju i obradi prirodnih mineralnih resursa koji se upotrebljavaju za proizvodnju baterija te trgovini njima, Smjernice OECD-a o dužnoj pažnji za odgovorne lance opskrbe mineralima iz sukobima pogođenih i visokorizičnih područja predstavljaju međunarodno priznatu normu kojom se obuhvaćaju posebni rizici od teških kršenja ljudskih prava, kao i dugotrajna nastojanja vlada i dionika da uspostave dobru praksu u tom području.
(23) Uredba (EU) 2017/821 Europskog parlamenta i Vijeća od 17. svibnja 2017.
o utvrđivanju obveza dužne pažnje u lancu opskrbe za uvoznike Unije koji uvoze kositar, tantal i volfram, njihove rude i zlato podrijetlom iz sukobima pogođenih i visokorizičnih područja (SL L 130, 19.5.2017., str. 1.).